  Юлия Ильмурзина Ижкарысь кык школаослэн кивалтӥсьёссы ӧнер устолыкъя Россиысь вожвылъяськонлэн быръён люкетэзлэн кыкетӥ этапаз потӥзы. Со сярысь ивортэ карлэн пресс-службаез. «Директор школы- 2016» вожвылъяськонлэсь нырысетӥ эскеронъёссэ умой ортчизы 53 номеро шор-ёзо школалэн кивалтӥсез Надежда Збар но 16 номеро шор-ёзо школалэн кивалтӥсез Жанна Таранникова. Ӧнер устолыкъя ӵошатсконэ быдэс Россиысь 358 куриськонъёс лэземын вал, со пӧлысь 15-ез — Ижкарысь школаослэн кивалтӥсьёссылэсь. Заочной люкетлэн йылпумъянъёсыз 1-тӥ коньывуонэ тодмо луозы, нош 7- 11 шуркынмонэ Москваын вожвылъяськонлэн очной люкетэз ортчоз. Пусъёно на, Ижкарысь школаослэн кивалтӥсьёссы «Директор школы» вожвылъяськонын асьсэдыз туж умой возьмато. Нырысетӥ конкурсын вормиз Ижкарысь 97 номеро школалэн кивалтӥсез Ахтам Чугалаев. Нош витетӥяз, 2014-тӥ арын, вормиз Ижкарысь 15 номеро школалэн кивалтӥсез Наиль Сираев. 2015-тӥ арын вожвылъяськонлэн финалаз Ижкарысь кык кивалтӥсьёс потӥзы: 23 номеро коррекционной школаысь Софья Коротаева но 59 номеро школаысь Елена Калимулина. ВАТСАН Вожвылъяськон 2010-тӥ арысен ортчытӥське. Та ужрадлэн ужпумез — кунлэн вань сэрегъёсысьтыз школаослэсь кивалтӥсьёссэс огинэ люкан, соослы асьсэлэсь быгатонлыкъёссэс возьматыны луонлык сётон, дышетон сӧзнэтлэн азьланез сярысь кенешон. Малпан капчиен улонэ пыӵаз. Вожвылъяськонэн тросэз тунсыкъяськизы, 600 пала дышетсконниослэн кивалтӥсьёссы вазиськизы. Пыриськисьёс жюрилы дунъяны ыстӥзы туала школалэн ужпумъёсыз сярысь эссеос но видео ужъёс. «Директор школы» вожвылъяськон али но сыӵе ик амалэн ортче. Тегъёс: Мерлык Дышетон Удмуртия Россия вожвылъяськон школаос  